Rafal (31) ble funnet knivdrept i et bagasjerom
31-åringen ble funnet av en politipatrulje som rykket ut etter melding om en forlatt bil i Sondrevegen på Montebelleo 26. april. I bagasjerommet fant patruljen Rafal Flis. VG kjenner til at den polske mannen ble drept med flere knivstikk. Så langt er ingen pågrepet for drapet. Politiet sier det er vanskelig å innhente informasjon i saken. - Vi har flere teorier, men det er ikke noe som vi ønsker å gå ut med på det nåværende tidspunkt. Dette er en drapssak med ukjent gjerningsperson eller -personer, og det er en sak hvor det er vanskelig å få tak i informasjon, sier politiinspektør Hanne Kristin Rohde i Oslo politidistrikt til VG Nett.Politiet håper nå å få inn tips fra publikum som kan gi dem et gjennombrudd i etterforskningen. - At det er noen som vet noe mer om dette der ute, det er vi helt sikre på. Ved å gå ut med bilder nå håper vi at det kanskje er noen som kommer på noe, sier Rohde. Familien er informert om at politiet gir ut bilder av Rafal Flis. - Samboer og barn er ikke i Norge akkurat nå, derfor passet det bra å gå ut med bilder nå, sier Rohde. Siste sikre observasjon av 31-åringen ble gjort hjemme hos samboeren i Aurskog-Høland mandag 23. april. Og bilen ble registrert da den ved bompasseringen på Alna natt til tirsdag 24. april. Det var til slutt naboer som varslet politiet om bilen som hadde stått på snuplassen innerst i Sondrevegen i et par dager.Politiet tror ikke bilen er åstedet for drapet. Det er gjort en rekke tekniske funn på åstedet, og politiet håper svar på sporprøver kan føre dem nærmere til den eller dem som står bak drapet. Det utelukkes ikke at gjerningspersonen eller -personene kan ha forlatt landet. Rafal Flis kom til Norge i 2007. Kort tid etter kom også samboeren til landet. Etter å ha bodd i Oslo en stund, kjøpte de to en enebolig i Aurskog-Høland i Akershus. 31-åringen livnærte seg som håndverker i Norge.
Polske Rafal Flis ble funnet drept i bagasjerommet på en bil i Oslo. Politiet ber nå om publikums hjelp i den to måneder gamle drapsgåten.